**ΠΡΟΣΚΛΗΣΗ ΥΠΟΒΟΛΗΣ ΠΡΟΣΦΟΡΩΝ**

**ΠΑΡΟΧΗΣ ΥΠΗΡΕΣΙΩΝ ΤΕΧΝΙΚΟΥ ΣΥΜΒΟΥΛΟΥ ΓΙΑ ΤΗΝ ΕΚΠΟΝΗΣΗ, ΥΠΟΒΟΛΗ ΚΑΙ ΕΓΚΡΙΣΗ ΦΑΚΕΛΟΥ ΜΕΛΕΤΗΣ ΟΡΙΣΤΙΚΗΣ ΟΡΙΟΘΕΤΗΣΗΣ ΜΕ ΠΡΟΤΑΣΗ ΕΡΓΩΝ ΔΙΕΥΘΕΤΗΣΗΣ ΤΟΥ ΡΕΜΑΤΟΣ ‘’ΛΟΥΤΡΟΡΕΜΑ’’ ΣΤΟ ΑΚΙΝΗΤΟ ΙΑΜΑΤΙΚΗΣ ΠΗΓΗΣ ΠΛΑΤΥΣΤΟΜΟΥ**

Αθήνα 19/06/2025

1. **Εισαγωγή**

**1.1.** Δυνάμει

i. της 243/07.11.2013 (Φ.Ε.Κ. Β’ 2883/14.11.2013) απόφασης της Διυπουργικής Επιτροπής Αναδιαρθρώσεων και Αποκρατικοποιήσεων (ΔΕΑΑ) είχε μεταβιβαστεί από το Ελληνικό Δημόσιο στο ΤΑΙΠΕΔ η πλήρης κυριότητα, νομή και κατοχή του ακινήτου ‘ΙΑΜΑΤΙΚΗ ΠΗΓΗ ΠΛΑΤΥΣΤΟΜΟΥ’ που βρίσκεται στην Περιφερειακή Ενότητα Φθιώτιδας, στον οικισμό Πλατύστομο του Δήμου Μακρακώμης, έκτασης 785.398,00 τ.μ. (εφεξής το ***«Ακίνητο»***),

ii. της με ΚΑΚ 5215680 Πράξης Καταχώρισης στο ΓΕΜΗ της από 23-12-2024 Σύμβασης Συγχώνευσης (ΦΕΚ-Β-7093) με απορρόφηση του ΤΑΙΠΕΔ από την «ΕΛΛΗΝΙΚΗ ΕΤΑΙΡΕΙΑ ΣΥΜΜΕΤΟΧΩΝ ΚΑΙ ΠΕΡΙΟΥΣΙΑΣ Α.Ε.» *(εφεξής η* ***«ΕΕΣΥΠ»****)* [κατ’ εφαρμογή των άρθρων 188Α και 188Β του ν. 4389/2016 και του ν. 4601/2019 (Α’ 44)] το σύνολο των ακινήτων του ΤΑΙΠΕΔ περιήλθε κατά πλήρη κυριότητα νομή και κατοχή στην ΕΕΣΥΠ, καθώς η τελευταία υποκαθίσταται ως καθολική διάδοχος (δι’ απορροφήσεως) του ΤΑΙΠΕΔ, αυτοδίκαια, πλήρως και χωρίς καμία άλλη διατύπωση στο σύνολο της περιουσίας, των δικαιωμάτων, των υποχρεώσεων, των αρμοδιοτήτων, και γενικά των έννομων σχέσεων του απορροφώμενου ΤΑΙΠΕΔ, συμπεριλαμβανομένων των εμπραγμάτων δικαιωμάτων επί των ακινήτων του,

και

iii. του Κανονισμού Όρων και Διαδικασιών Αναθέσεων και Προμηθειών του ΤΑΙΠΕΔ *(εφεξής ο* ***«Κανονισμός Αναθέσεων»****),* όπως τροποποιήθηκε και κωδικοποιήθηκε με την υπ’ αριθ. οικ. 2/16128/0025 Υπουργική Απόφαση με τίτλο «Τροποποίηση – Κωδικοποίηση Κανονισμού Όρων και Διαδικασιών Αναθέσεων και Προμηθειών της ανώνυμης εταιρείας με την επωνυμία Ταμείο Αξιοποίησης Ιδιωτικής Περιουσίας του Δημοσίου Α.Ε.» (ΦΕΚ Β΄ 476/26.02.2014), ο οποίος εξακολουθεί να εφαρμόζεται στις διαδικασίες ανάθεσης συμβάσεων παροχής υπηρεσιών αξιοποίησης περιουσίας για τα περιουσιακά στοιχεία του απορροφώμενου ΤΑΙΠΕΔ (άρθρο 33, παρ. 10 του Ν. 5131/2024),

η ΕΕΣΥΠ σκοπεύει να αξιοποιήσει το Ακίνητο (η «***Συναλλαγή***») μέσω διεθνούς και ανοιχτής διαγωνιστικής διαδικασίας (ο «***Διαγωνισμός***»).

**2. Αντικείμενο της Πρόσκλησης – Υπηρεσίες προς ανάθεση**

**2.1** Στο πλαίσιο αυτό η ΕΕΣΥΠ επιθυμεί να συνεργαστεί και να λάβει υπηρεσίες από εξειδικευμένο και έμπειρο Τεχνικό Σύμβουλο *(εφεξής ο* ***«Τεχνικός Σύμβουλος»****),* ο οποίος θα εκπονήσει, υποβάλει και φροντίσει για την έγκριση του Φακέλου Μελέτης Οριστικής Οριοθέτησης με πρόταση Έργων Διευθέτησης τμήματος του ρέματος ‘Λουτρόρεμα’, το οποίο διέρχεται από το Ακίνητο *(εφεξής οι* ***«Υπηρεσίες****»)* επανακαθορίζοντας τις υφιστάμενες οριογραμμές, με σκοπό την αξιοποίησή του. Ο Τεχνικός Σύμβουλος αναμένεται να συνεργαστεί στενά με την ομάδα έργου των στελεχών της ΕΕΣΥΠ, με τους λοιπούς συμβούλους που θα υποστηρίζουν την ΕΕΣΥΠ στη Συναλλαγή, καθώς και με κάθε άλλο εμπλεκόμενο φορέα του ιδιωτικού ή του δημόσιου τομέα.

**2.2.** Στο υπό μελέτη τμήμα του ρέματος ‘Λουτρόρεμα’ έχει εκδοθεί πράξη επικύρωσης οριογραμμών (ΦΕΚ 348Δ/01-04-2005). Επιπλέον, με την υπ΄ αρ. 14100/20.03.2025 απόφαση του Συντονιστή Αποκεντρωμένης Διοίκησης Θεσσαλίας-Στερεάς Ελλάδας (ΑΔΑ : 61ΑΖΟΡ10-ΗΝΩ) αποφασίσθηκε να κινηθεί η διαδικασία για επανακαθορισμό των οριογραμμών σε μήκος 650 μ περίπου.

**2.3.** Οι Υπηρεσίες περιλαμβάνουν μεταξύ άλλων κατ’ ελάχιστον και:

α) Τοπογραφική μελέτη, που θα περιλαμβάνει τεύχος τοπογραφίας, οριζοντιογραφική και υψομετρική αποτύπωση της κοίτης και της ζώνης εκατέρωθεν της βαθειάς γραμμής (τοπογραφικό διάγραμμα σε κατάλληλη κλίμακα, το οποίο εξαρτάται από το Ελληνικό Γεωδαιτικό Σύστημα Αναφοράς 1987 /ΕΓΣΑ 87 ή WGS84), σχέδιο διατομών σε χαρακτηριστικά σημεία (όπως θα καθορισθούν από την υδραυλική μελέτη) σε αποστάσεις, που δεν υπερβαίνουν τα 50μ.

β) Υδραυλική μελέτη, που θα συνταχθεί σύμφωνα με τον ν4258/2014 ‘’Διαδικασία Οριοθέτησης και ρυθμίσεις θεμάτων για υδατορέματα-ρυθμίσεις Πολεοδομικής νομοθεσίας και άλλες διατάξεις’’ και τις ‘’Τεχνικές προδιαγραφές σύνταξης του περιεχομένου του φακέλου οριοθέτησης κατ’ εφαρμογή της παραγράφου 5 του άρθρου 2 του ν4258/2024- Διευκρινίσεις για την εφαρμογή της διαδικασίας οριοθέτησης’’.

γ) Υδρολογική μελέτη, όπου θα περιγράφονται οι συνθήκες απορροής του υδατορέματος και θα υπολογίζεται η πλημμυρική παροχή στο οριοθετούμενο τμήμα. Επί πλέον, θα προσδιορίζονται οι συνθήκες ροής και οι γραμμές πλημμύρας στο οριοθετούμενο υδατόρεμα.

δ) Έκθεση, που θα περιλαμβάνει γεωλογικά και υδρογεωλογικά στοιχεία της περιοχής μελέτης, καθώς και έκθεση περιβάλλοντος, στην οποία θα περιγράφεται η υφιστάμενη κατάσταση του φυσικού και ανθρωπογενούς περιβάλλοντος της προς οριοθέτηση περιοχής και της λεκάνης απορροής του υδατορέματος. Στη σχετική έκθεση θα εντοπίζονται και αξιολογούνται τα σημαντικότερα στοιχεία της περιοχής που επηρεάζουν συνολικά το υδατόρεμα και επηρεάζονται από αυτό, και θα περιγράφεται η οικολογική κατάσταση του υδατορέματος σε ολόκληρο το μήκος του.

ε) Πρόταση οριοθέτησης, που θα περιλαμβάνει τις γραμμές πλημμύρας, τις προτεινόμενες οριογραμμές, τον πίνακα συντεταγμένων των προτεινόμενων οριογραμμών και έκθεση αιτιολόγησης. Επίσης θα περιλαμβάνει πρόταση έργων διευθέτησης με προμέτρηση εργασιών-υλικών και προϋπολογισμό κατασκευής.

στ) Μελέτη Περιβαλλοντικών Επιπτώσεων, για την περιβαλλοντική αδειοδότηση των έργων διευθέτησης.

ζ) Παρακολούθηση της πορείας της έγκρισης μέχρι την έκδοση Προεδρικού Διατάγματος.

**3.** **Διάρκεια και αμοιβή**

**3.1.** Η διάρκεια της σύμβασης που θα υπογραφεί για τις Υπηρεσίες θα ανέλθει σε δέκα (10) μήνες από την ημερομηνία υπογραφής ή μέχρι την έκδοση του Προεδρικού Διατάγματος.

**3.2.** Η ΕΕΣΥΠ διατηρεί το δικαίωμα, σύμφωνα με τους όρους και προϋποθέσεις του Κανονισμού Αναθέσεων, (α) να παρατείνει ή/και (β) να τροποποιήσει τη σύμβαση με τον Τεχνικό Σύμβουλο προκειμένου να περιλάβει τυχόν συμπληρωματικές υπηρεσίες, που μπορεί να απαιτηθούν και δεν μπορούν να εξειδικευθούν σήμερα και οικονομικά ή τεχνικά ο διαχωρισμός τους από την παροχή των Υπηρεσιών.

**3.3.** Το μέγιστο προϋπολογιζόμενο ποσό αμοιβής για τις Υπηρεσίες για όλη τη διάρκεια της σύμβασης ανέρχεται σε **πενήντα χιλιάδες Ευρώ (€50.000,00),** πλέον αναλογούντος ΦΠΑ συμπεριλαμβανομένων όλων των εξόδων του Συμβούλου Αξιοποίησης.

**4. Απαιτούμενα Προσόντα**

Οι ενδιαφερόμενες εταιρείες ή ιδιώτες κατά την υποβολή της προσφοράς τους θα πρέπει να αποδεικνύουν τα ακόλουθα:

**4.1. Προηγούμενη Σχετική Εμπειρία & Εξειδίκευση:** Οι ενδιαφερόμενοι πρέπει να διαθέτουν εξειδικευμένες γνώσεις και αποδεδειγμένη προηγούμενη πρόσφατη εμπειρία στην παροχή υπηρεσιών σε θέματα (α)τοπογραφικών εφαρμογών, (β) σύνταξης υδρολογικών και υδραυλικών μελετών και μελετών οριοθέτησης ρεμάτων καθώς και γνώση όλης της σχετικής νομοθεσίας (γ) σύνταξης Μελέτης Περιβαλλοντικών Επιπτώσεων, καθώς και εμπειρία στην διαδικασία έγκρισης των διαφόρων μελετών και συνεργασία με τις αρμόδιες υπηρεσίες. Οι ενδιαφερόμενοι θα πρέπει να διαθέτουν ειδική επαγγελματική εμπειρία στην εκπόνηση τουλάχιστον τριών (3) α) τοπογραφικών, β) υδραυλικών και γ) περιβαλλοντικών μελετών οριστικής οριοθέτησης υφιστάμενων υδατορεμμάτων για τα οποία να έχει εκδοθεί το σχετικό ΦΕΚ.

Η προσφορά θα περιέχει υποχρεωτικά έναν κατάλογο με όλα τα έργα στα οποία ο υποψήφιος έχει συμμετάσχει στα τελευταία δέκα (10) έτη, με επαρκή περιγραφή των καθηκόντων που ανέλαβε και έφερε σε πέρας **(ΦΑΚΕΛΟΣ Α΄)**. Σε περίπτωση που υποβληθεί προσφορά από σύμπραξη εταιρειών ή ιδιωτών, κάθε μέλος αυτής πρέπει να αναφέρει στον ΦΑΚΕΛΟ Α’ χωριστά τα έργα στα οποία έχει συμμετάσχει.

**4.2. Ομάδα Έργου:** Η προσφορά θα πρέπει να περιέχει υποχρεωτικά την προτεινόμενη σύνθεση της ομάδας έργου και τη δομή αυτής, περιλαμβανομένης της εξειδικευμένης εμπειρίας εκάστου των μελών της ομάδας που θα μετάσχει στην παροχή των Υπηρεσιών, σύμφωνα με τα οριζόμενα στον όρο 4.1. ανωτέρω. Η ομάδα έργου πρέπει να απαρτίζεται τουλάχιστον από πέντε (5) μέλη. Ειδικότερα, η προτεινόμενη ομάδα έργου πρέπει να αποτελείται από (α) τουλάχιστον έναν (1) Σύμβουλο που να διαθέτει τουλάχιστον δεκαετή εμπειρία, ο οποίος θα ορίζεται ως **«Επικεφαλής»** (Team Leader) της ομάδας έργου και ο οποίος δεν θα δύναται να αντικατασταθεί κατά τη διάρκεια της παροχής των Υπηρεσιών, χωρίς την προηγούμενη γραπτή συναίνεση της ΕΕΣΥΠ και (β) δύο (2) Συμβούλους που να διαθέτουν τουλάχιστον οκταετή εμπειρία (για τους σκοπούς της παρούσας αναφερόμενοι ως **«Ανώτεροι** **Συνεργάτες»**). Οι ενδιαφερόμενοι πρέπει να διαθέτουν επίσης έμπειρο προσωπικό με κατάλληλη εξειδίκευση και υποδομή για την οργάνωση και διαχείριση του Έργου. Η προσφορά θα πρέπει να περιέχει βιογραφικό σημείωμα για κάθε ένα από τα μέλη της ομάδας έργου. Επιπλέον, η προσφορά θα περιλαμβάνει έναν κατάλογο με όλα τα έργα από τα οποία αποδεικνύεται η εμπειρία των μελών της ομάδας έργου, με σαφή επισήμανση ποια μέλη της ομάδας συμμετείχαν σε κάθε έργο από αυτά και με ποια συνεισφορά έκαστο μέλος **(ΦΑΚΕΛΟΣ** **B’).**

**4.3. Μεθοδολογική Προσέγγιση:** Οι ενδιαφερόμενες εταιρείες ή ιδιώτες (ή και τυχόν συμπράξεις) θα υποβάλουν στην προσφορά τους μια συνοπτική περιγραφή της προτεινόμενης προσέγγισης του έργου, εξειδίκευση των κρίσιμων, κατά την άποψή τους, θεμάτων, τη μεθοδολογία που προτίθενται να εφαρμόσουν, καθώς και τα αντίστοιχα παραδοτέα περιλαμβανομένου ενός ενδεικτικού χρονοδιαγράμματος **(ΦΑΚΕΛΟΣ Γ’)**.

**4.4. Μέγιστος Προϋπολογισμός αμοιβής:** Η προσφορά θα περιλαμβάνει τους οικονομικούς όρους συνεργασίας για το προς ανάθεση παροχή Υπηρεσιών και ειδικότερα τη μέγιστη προτεινόμενη αμοιβή για την παροχή των υπηρεσιών **(ΦΑΚΕΛΟΣ Δ’)**.

**4.5.** Οι ενδιαφερόμενες εταιρίες ή οι ιδιώτες και ατομικώς οι συνεργάτες τους που περιλαμβάνονται στην προτεινόμενη ομάδα έργου θα πρέπει να δηλώσουν υπεύθυνα ότι δεν βρίσκονται σε κατάσταση σύγκρουσης συμφερόντων αναφορικά με τις Υπηρεσίες κατά τον χρόνο υποβολής της Προσφοράς και ότι ο εν λόγω περιορισμός θα ισχύει και καθ’ όλη τη διάρκεια της συμβατικής σχέσης με την ΕΕΣΥΠ σύμφωνα με το Παράρτημα ΙΙ. Οι συγκεκριμένες δηλώσεις πρέπει να περιλαμβάνονται στο Φάκελο Β’ της προσφοράς.

**4.6.** Όλα τα προσόντα & κριτήρια υπό 4.1 – 4.5 ανωτέρω στοιχεία πρέπει να ικανοποιούνται και οι υποψήφιοι που δεν θα υποβάλλουν όλα τα εν λόγω στοιχεία θα αποκλείονται από τη διαδικασία επιλογής.

**4.7.** Ο Τεχνικός Σύμβουλος οφείλει να τηρεί τις υποχρεώσεις που απορρέουν από τον νόμο και ιδίως από τους κανόνες λειτουργίας & δεοντολογίας του επαγγέλματός του και το επαγγελματικό απόρρητο, ακόμη και μετά το πέρας της συνεργασίας του με την ΕΕΣΥΠ.

**5. Διαδικασία Επιλογής & Ανάθεσης**

**5.1.** Η ανάθεση θα γίνει σύμφωνα με τον κατά τις διατάξεις Κανονισμό Αναθέσεων όπως ισχύουν κατά τον χρόνο δημοσίευσης της παρούσας Πρόσκλησης.

**5.2.** Οι υποψήφιοι θα αξιολογηθούν και θα βαθμολογηθούν σύμφωνα με τον κατωτέρω πίνακα. Η σύμβαση θα κατακυρωθεί στον υποψήφιο που θα συγκεντρώσει την υψηλότερη βαθμολογία (ο «**Προτιμητέος Ανάδοχος**»). Η ΕΕΣΥΠ έχει δικαίωμα να ανακηρύξει τον υποψήφιο που θα συγκεντρώσει τη δεύτερη υψηλότερη βαθμολογία ως επιλαχόντα (ο «**Επιλαχών Ανάδοχος**»).

**5.3.** Οι προσφορές των υποψηφίων θα αξιολογηθούν στη βάση των ακολούθων κριτηρίων και της αντίστοιχης στάθμισης τους:

|  |  |
| --- | --- |
| **Κριτήριο** | **Στάθμιση** |
| Προηγούμενη Εμπειρία & Εξειδίκευση (ΦΑΚΕΛΟΣ Α΄) | 40% |
| Προτεινόμενη Ομάδα Έργου (ΦΑΚΕΛΟΣ Β΄) | 35% |
| Μεθοδολογική Προσέγγιση (ΦΑΚΕΛΟΣ Γ’) | 10% |
| Προτεινόμενη δομή Αμοιβής (ΦΑΚΕΛΟΣ Δ΄) | 15% |
| **Σύνολο** | **100%** |

**5.4.** Η ΕΕΣΥΠ δύναται να ζητήσει οποιαδήποτε διευκρίνιση, επιπλέον πληροφόρηση ή τροποποίηση στις κατατεθείσες προσφορές, όπως απαιτηθεί.

**5.5.** Οι ενδιαφερόμενοι θα πρέπει να υποβάλουν την προσφορά τους, που θα περιλαμβάνει σωρευτικά τους ΦΑΚΕΛΟΥΣ Α΄, Β΄, Γ΄ και Δ΄, τις υπεύθυνες δηλώσεις περί μη σύγκρουσης συμφερόντων (no conflict of interest) καθώς και κάθε άλλο συνοδευτικό έγγραφο που αποδεικνύει την ζητούμενη επαγγελματική εμπειρία του γραφείου/εταιρείας και των επιμέρους μελών της προτεινόμενης ομάδας έργου

**i.** είτε με μήνυμα ηλεκτρονικού ταχυδρομείου στη διεύθυνση: **tender@hraf.gr** (υπόψη κας Χρυσούλας Ραλλιά), με την ένδειξη «ΑΚΙΝΗΤΟ ΙΑΜΑΤΙΚΗΣ ΠΗΓΗΣ ΠΛΑΤΥΣΤΟΜΟΥ ΥΠΟΒΟΛΗ ΠΡΟΣΦΟΡΩΝ ΓΙΑ ΤΕΧΝΙΚΟ ΣΥΜΒΟΥΛΟ ΟΡΙΟΘΕΤΗΣΗΣ ΡΕΜΑΤΟΣ». Σημειώνεται ότι το μέγιστο αποδεκτό μέγεθος κάθε ηλεκτρονικού μηνύματος είναι 8ΜΒ, τα επισυναπτόμενα αρχεία δεν θα πρέπει να είναι συμπιεσμένα (.zip) και η ονομασία τους δεν θα πρέπει να ξεπερνά τους είκοσι (20) χαρακτήρες.

**ii.** είτε ανεβάζοντας (upload) τα αρχεία σε φάκελο που θα δημιουργήσει το Ταμείο, γνωστοποιώντας στη διεύθυνση tender@hraf.gr την ηλεκτρονική διεύθυνση αλληλογραφίας (e‐mail address) του υπευθύνου, μέχρι και 48 ώρες πριν από την καταληκτική προθεσμία του διαγωνισμού, ώστε να του αποσταλούν οδηγίες και κωδικοί πρόσβασης για το «ανέβασμα» (upload) του υλικού της προσφοράς (μέγιστο συνολικό μέγεθος αρχείων 15GΒ).

**5.6.** Ο Φάκελος Δ’ θα πρέπει, επί ποινή αποκλεισμού του διαγωνιζόμενου, να υποβληθεί προστατευμένος με κωδικό πρόσβασης (password). Μετά την αξιολόγηση των Φακέλων Α’, Β’ και Γ΄, και υπό την προϋπόθεση ότι έχουν προσκομιστεί οι υπεύθυνες δηλώσεις περί μη συνδρομής σύγκρουσης συμφερόντων, οι υποψήφιοι που κριθούν ότι πληρούν τις προϋποθέσεις της παραγράφου 4.1 έως 4.5 θα κληθούν με μήνυμα ηλεκτρονικού ταχυδρομείου να αποστείλουν τον κωδικό πρόσβασης (password) του Φακέλου Δ΄. Οι υποψήφιοι που δεν πληρούν τις ανωτέρω προϋποθέσεις θα ενημερώνονται ομοίως. Οι υποψήφιοι, μετά από πρόσκληση της ΕΕΣΥΠ θα αποστείλουν τον κωδικό πρόσβασης και θα πρέπει ανταποκριθούν στον χρόνο που θα τους έχει ταχθεί. Μετά την αξιολόγηση του Φακέλου Δ΄ οι υποψήφιοι θα ενημερώνονται για το αποτέλεσμα της της διαγωνιστικής διαδικασίας.

**5.7.** Προσφορές δύναται να υποβληθούν μέχρι την **8η Ιουλίου** **και ώρα 16:00 Αθήνας**. Προσφορές που υποβάλλονται μετά το πέρας της παραπάνω προθεσμίας δεν θα γίνονται δεκτές και δεν θα αξιολογούνται. Ως υποβολή νοείται η παραλαβή των προσφορών με τους τρόπους που ορίζονται ανωτέρω υπό 5.5 (i)και (ii).

**5.8.** Η ΕΕΣΥΠ διατηρεί το δικαίωμα να προβεί σε συζητήσεις και διαπραγματεύσεις με τον υποψήφιο, που θα συγκεντρώσει τη μεγαλύτερη βαθμολογία για τη βελτίωση της οικονομικής προσφοράς του, πριν από την τελική ανάθεση της σύμβασης.

**5.9.** Η ανάθεση των Υπηρεσιών ολοκληρώνεται με την υπογραφή της σχετικής σύμβασης με τον Τεχνικό Σύμβουλο.

**5.10** Η ΕΕΣΥΠ, κατά την απόλυτη διακριτική της ευχέρεια, διατηρεί το δικαίωμα να αναθέσει τις Υπηρεσίες στον Επιλαχόντα Ανάδοχο, σε περίπτωση που δεν υπογραφεί η σχετική σύμβαση με τον Προτιμητέο Ανάδοχο, εντός εύλογου χρονικού διαστήματος από την ανάδειξή του. Προς άρση οποιασδήποτε αμφιβολίας, η παράγραφος 5.8. ανωτέρω εξακολουθεί και εφαρμόζεται και στην εν λόγω περίπτωση.

**6. Γενικοί Όροι**

**6.1** Η παρούσα Πρόσκληση, οι προσφορές που θα υποβάλλουν οι υποψήφιοι και η σύμβαση που θα συναφθεί με τον Τεχνικό Σύμβουλο, ερμηνεύονται και διέπονται αποκλειστικά από το ελληνικό δίκαιο λαμβάνοντας υπόψη και τις επικρατούσες συνθήκες στη αγορά, την πρακτική της ΕΕΣΥΠ και την εσωτερική πολιτική της, συμπεριλαμβανομένων των όρων και προϋποθέσεων, που είναι συνήθεις στις εκάστοτε συναλλαγές.

**6.2** Στην οικονομική προσφορά που θα υποβάλλουν οι ενδιαφερόμενοι θα περιλαμβάνονται και όλα τα τυχόν έξοδά τους. Αν στο μέλλον η ΕΕΣΥΠ συμφωνήσει να καταβάλει κάποιο ποσό ως εξαιρετικό έξοδο, η πληρωμή του θα γίνει σύμφωνα με την πολιτική της που θα ισχύει κατά τον χρόνο εκείνο.

**6.3** Η ΕΕΣΥΠ, οι διευθυντές, εργαζόμενοι και το κάθε είδους προσωπικό της Εταιρείας ή οι προστηθέντες αυτής, καθώς και οι σύμβουλοι της ΕΕΣΥΠ δεν υπέχουν καμία ευθύνη ή υποχρέωση αποζημίωσης αναφορικά με οποιοδήποτε σφάλμα, παράληψη ή λανθασμένη δήλωση της παρούσας Πρόσκλησης. Κατά της ΕΕΣΥΠ και των προσώπων που αναφέρονται ανωτέρω ουδέν πρόσωπο αποκτά, για οποιοδήποτε λόγο ή αιτία, οποιοδήποτε δικαίωμα για αποζημίωση ή άλλη αξίωση από την παρούσα Πρόσκληση ή/και από την συμμετοχή του στην διαδικασία που περιγράφεται στο παρόν έγγραφο.

**6.4** Η ΕΕΣΥΠ διατηρεί την πλήρη διακριτική ευχέρεια να ακυρώσει, αναστείλει, τροποποιήσει ή αναβάλει την παρούσα διαδικασία, χωρίς καμία προηγούμενη ενημέρωση ή άλλη προειδοποίηση, καθώς και να διακόψει οποιεσδήποτε διαπραγματεύσεις ή συνομιλίες σε οποιοδήποτε χρονικό σημείο κι αν βρίσκεται η διαδικασία, χωρίς οποιαδήποτε περαιτέρω ευθύνη έναντι οποιουδήποτε συμμετέχοντα ή / και τρίτου.

**6.5** Κάθε διαφορά που απορρέει από ή σε σχέση με την παρούσα Πρόσκληση, συμπεριλαμβανομένων των Προσφορών που υποβάλλουν οι συμμετέχοντες, και η σύμβαση που θα συναφθεί με τον Τεχνικό Σύμβουλο, υπάγονται στην αποκλειστική δικαιοδοσία των καθ’ ύλην αρμοδίων δικαστηρίων της Αθήνας, Ελλάδα.

**ΠΑΡΑΡΤΗΜΑ Ι**

**ΕΝΗΜΕΡΩΣΗ ΓΙΑ ΤΗΝ ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ**

1. **ΕΝΗΜΕΡΩΣΗ**

Η «ΕΛΛΗΝΙΚΗ ΕΤΑΙΡΕΙΑ ΣΥΜΜΕΤΟΧΩΝ ΚΑΙ ΠΕΡΙΟΥΣΙΑΣ Α.Ε.», που εδρεύει στην Αθήνα, στην οδό Καραγιώργη Σερβίας αριθμ. 4, τηλ. +30 210 3274400, e-mail: [info@hraf.gr](mailto:info@hraf.gr), υπό την ιδιότητά της ως υπεύθυνη επεξεργασίας αναφορικά με τα δεδομένα προσωπικού χαρακτήρα που συλλέγονται και υπόκεινται σε επεξεργασία στο πλαίσιο της παρούσας Πρόσκλησης, ενημερώνει σύμφωνα με τις προβλέψεις της εθνικής και ευρωπαϊκής νομοθεσίας για την επεξεργασία δεδομένων προσωπικού χαρακτήρα και ιδίως του Γενικού Κανονισμού Προστασίας Προσωπικών Δεδομένων του Ευρωπαϊκού Κοινοβουλίου και του Συμβουλίου της 27ης Απριλίου 2016 για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων (ΕΕ) 2016/679 - ΓΚΠΔ) και του Ν.4624/2019, το φυσικό πρόσωπο που υπογράφει την προσφορά ως Υποψήφιος ή ως νόμιμος εκπρόσωπος ενός Υποψήφιου νομικού προσώπου, ότι το Ταμείο ή και τρίτα μέρη, στο όνομα και για λογαριασμό του, θα επεξεργάζονται τα ακόλουθα δεδομένα προσωπικού χαρακτήρα:

**Α.**  **Είδος και πηγή δεδομένων**

Τα δεδομένα προσωπικού χαρακτήρα που ζητούνται με την παρούσα Πρόσκληση και τα οποία θα υποβληθούν στην ΕΕΣΥΠ  στο πλαίσιο του παρόντος διαγωνισμού από το φυσικό πρόσωπο, το οποίο είναι το ίδιο Υποψήφιος ή ο νόμιμος εκπρόσωπος του Υποψηφίου νομικού προσώπου (όπως ενδεικτικά τα ακόλουθα: ονοματεπώνυμο, στοιχεία επικοινωνίας, ηλικία, ιστορικό απασχόλησης, συμπεριλαμβανομένων των τίτλων εργασίας και των εταιρικών επωνυμιών, πληροφορίες εκπαίδευσης, προσωπικά στοιχεία που εμπεριέχονται στα βιογραφικά του προσωπικού του Υποψηφίου καθώς και στοιχεία του Νόμιμου Εκπροσώπου του Υποψηφίου που υπογράφει/υποβάλλει την προσφορά κ.λπ.).

**Β.**  **Σκοπός επεξεργασίας – Νόμιμη βάση επεξεργασίας**

Σκοπός της επεξεργασίας είναι η αξιολόγηση της υποβληθείσας Προσφοράς, η εφαρμογή της σύμβασης που θα υπογραφεί με τον Τεχνικό Σύμβουλο, η προάσπιση των δικαιωμάτων της  ΕΕΣΥΠ και η εν γένει ασφάλεια και προστασία των συναλλαγών, η εκπλήρωση των εκ του νόμου υποχρεώσεων της ΕΕΣΥΠ. Τα δεδομένα ταυτοπροσωπίας και επικοινωνίας θα χρησιμοποιηθούν από την ΕΕΣΥΠ αποκλειστικά για την ενημέρωση του Υποψηφίου σχετικά με την αξιολόγηση της υποβληθείσας προσφοράς. Νόμιμες βάσεις για την επεξεργασία προσωπικών δεδομένων από την ΕΕΣΥΠ, είναι η εκπλήρωση των εκ του νόμου υποχρεώσεων της ΕΕΣΥΠ (ΓΚΠΔ άρθρο 6 παρ.1’γ), η  εκτέλεση των συμβατικών υποχρεώσεων της ΕΕΣΥΠ  (ΓΚΠΔ άρθρο 6 παρ.1΄β) και το έννομο συμφέρον της ΕΕΣΥΠ (ΓΚΠΔ άρθρο 6 παρ.1’ στ).

**Γ.**  **Αποδέκτες των δεδομένων**

Αποδέκτες των ανωτέρω (υπό Α) δεδομένων είναι:

1. Το αρμόδιο προσωπικό της ΕΕΣΥΠ.
2. Σύμβουλοι στους οποίους η ΕΕΣΥΠ αναθέτει την εκτέλεση συγκεκριμένων ενεργειών στο πλαίσιο της ως άνω Πρόσκλησης, υπό τον όρο της τήρησης σε κάθε περίπτωση του απορρήτου και των διατάξεων του ΓΚΠΔ.
3. Η Ελληνική Εταιρεία Συμμετοχών και Περιουσίας Α.Ε., δημόσιοι φορείς ή/και δικαστικές αρχές, στο πλαίσιο των αρμοδιοτήτων τους.

1. **ΧΡΟΝΟΣ ΤΗΡΗΣΗΣ**

Τα δεδομένα της παρ. Α ανωτέρω θα διατηρούνται για χρονικό διάστημα είκοσι (20) ετών από τη λήξη της σύμβασης που θα υπογραφεί με τον Τεχνικό Σύμβουλο με οποιονδήποτε τρόπο. Σε περίπτωση μη σύναψης σύμβασης, τα δεδομένα θα τηρούνται από την ΕΕΣΥΠ  για χρονικό διάστημα πέντε (5) ετών. Μετά τη λήξη των ανωτέρω περιόδων, τα προσωπικά δεδομένα θα καταστρέφονται/διαγράφονται με ασφάλεια.

1. **ΑΣΚΗΣΗ ΔΙΚΑΙΩΜΑΤΩΝ**
2. Σύμφωνα με τις διατάξεις του ΓΚΠΔ, τα φυσικά πρόσωπα έχουν τα ακόλουθα δικαιώματα: α) πρόσβασης και ενημέρωσης, (β) διόρθωσης, (γ) διαγραφής, (δ) περιορισμού της επεξεργασίας, (ε) εναντίωσης στην επεξεργασία των προσωπικών του δεδομένων , περιλαμβανομένης της εναντίωσης στην αυτοματοποιημένη λήψη αποφάσεων στην κατάρτιση προφίλ, (στ) φορητότητας. Για την άσκηση των ανωτέρω δικαιωμάτων τα φυσικά πρόσωπα μπορούν  να απευθύνονται  εγγράφως στην ΕΕΣΥΠ (e-mail: [dpo@hraf.gr](mailto:dpo@hraf.gr)). Η ΕΕΣΥΠ λαμβάνει όλα τα δυνατά μέτρα για την ικανοποίηση των αιτημάτων μέσα σε εύλογο χρονικό διάστημα και το αργότερο ένα (1) μήνα το οποίο μπορεί να παραταθεί κατά δύο επιπλέον μήνες εάν το αίτημα είναι περίπλοκο ή υπάρχει μεγάλος αριθμός αιτημάτων, ενημερώνοντας το υποκείμενο των δεδομένων σχετικά με την καθυστέρηση εντός ενός (1) μηνός από την παραλαβή της αιτήματος.
3. Η ΕΕΣΥΠ μπορεί να απορρίψει αίτημα διαγραφής των προσωπικών δεδομένων εάν η διατήρησή τους είναι απαραίτητη για τη συμμόρφωση με νομική υποχρέωση, για την εκπλήρωση καθήκοντος που επιτελείται προς το δημόσιο συμφέρον, για λόγους αρχειοθέτησης προς το δημόσιο συμφέρον ή για τη σύσταση, άσκηση ή υπεράσπιση νομικών αξιώσεων ή αξιώσεων τρίτων.
4. Η άσκηση των ως άνω δικαιωμάτων δεν απαλλάσσει τον Υποψήφιο από τις υποχρεώσεις που φέρει λόγω συμμετοχής του στον παρόντα διαγωνισμό.

1. **ΥΠΟΧΡΕΩΣΕΙΣ ΤΗΣ ΕΕΣΥΠ**

Η ΕΕΣΥΠ έχει υποχρέωση να λαμβάνει κάθε εύλογο τεχνικό και οργανωτικό μέτρο για τη διασφάλιση του απόρρητου και της ασφάλειας της επεξεργασίας των δεδομένων και της προστασίας τους από τυχαία ή αθέμιτη καταστροφή, τυχαία απώλεια, αλλοίωση, απαγορευμένη διάδοση ή πρόσβαση από οποιονδήποτε και κάθε άλλης μορφή αθέμιτη επεξεργασία.

**ΠΑΡΑΡΤΗΜΑ ΙI**

**ΥΠΕΥΘΥΝΗ ΔΗΛΩΣΗ**

**(άρθρο 8 Ν.1599/1986)**

Η ακρίβεια των στοιχείων που υποβάλλονται με αυτή τη δήλωση μπορεί να ελεγχθεί με βάση το αρχείο άλλων υπηρεσιών (άρθρο 8 παρ. 4 Ν. 1599/1986)

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| ΠΡΟΣ(1): | ΕΛΛΗΝΙΚΗ ΕΤΑΙΡΕΙΑ ΣΥΜΜΕΤΟΧΩΝ ΚΑΙ ΠΕΡΙΟΥΣΙΑΣ Α.Ε. | | | | | | | | | | | | | |
| Ο – Η Όνομα: |  | | | | | Επώνυμο: | | |  | | | | | |
| Όνομα και Επώνυμο Πατέρα: | | | |  | | | | | | | | | | |
| Όνομα και Επώνυμο Μητέρας: | | | |  | | | | | | | | | | |
| Ημερομηνία γέννησης(2): | | | |  | | | | | | | | | | |
| Τόπος Γέννησης: | | | |  | | | | | | | | | | |
| Αριθμός Δελτίου Ταυτότητας: | | | |  | | | Τηλ: | |  | | | | | |
| Τόπος Κατοικίας: | |  | | | Οδός: |  | | | | | Αριθ: |  | ΤΚ: |  | |
| Αρ. Τηλεομοιοτύπου (Fax): | | |  | | | | | Δ/νση Ηλεκτρ. Ταχυδρομείου  (Εmail): | |  | | | | |  |
| Με ατομική μου ευθύνη ως νόμιμος εκπρόσωπος της ενδιαφερόμενης εταιρείας με την επωνυμία..../ ως μέλος της ομάδας έργου και γνωρίζοντας τις κυρώσεις (3), που προβλέπονται από τις διατάξεις της παρ. 6 του άρθρου 22 του Ν. 1599/1986, δηλώνω ότι:  Η ενδιαφερόμενη εταιρεία δεν βρίσκεται / Ατομικώς εγώ δεν βρίσκομαι σε κατάσταση σύγκρουσης συμφερόντων αναφορικά με τις Υπηρεσίες και τη Συναλλαγή, όπως εξειδικεύονται στην από 13.06.2025 Πρόσκληση Υποβολής Προσφορών για την πρόσληψη Τεχνικού Συμβούλου της ΕΕΣΥΠ αναφορικά με την εκπόνηση, υποβολή και έγκριση Φακέλου Μελέτης Οριστικής Οριοθέτησης με πρόταση έργων διευθέτησης για το ρέμα ‘Λουτρόρεμα’ στο ακίνητο ‘Ιαματική Πηγή Πλατυστόμου’ του Δήμου Μακρακώμης κατά τον χρόνο υποβολής της Προσφοράς και ότι ο εν λόγω περιορισμός θα ισχύει και καθ’ όλη τη διάρκεια της συμβατικής σχέσης με την ΕΕΣΥΠ. | | | | | | | | | | | | |  |  |  |
| (4) | | | | | | | | | | | | |  |  |  |

Ημερομηνία:        2025

Ο – Η Δηλ.

(Υπογραφή)

(1) Αναγράφεται από τον ενδιαφερόμενο πολίτη ή Αρχή ή η Υπηρεσία του δημόσιου τομέα, που απευθύνεται η αίτηση.

(2) Αναγράφεται ολογράφως.

(3) «Όποιος εν γνώσει του δηλώνει ψευδή γεγονότα ή αρνείται ή αποκρύπτει τα αληθινά με έγγραφη υπεύθυνη δήλωση του άρθρου 8 τιμωρείται με φυλάκιση τουλάχιστον τριών μηνών. Εάν ο υπαίτιος αυτών των πράξεων σκόπευε να προσπορίσει στον εαυτόν του ή σε άλλον περιουσιακό όφελος βλάπτοντας τρίτον ή σκόπευε να βλάψει άλλον, τιμωρείται με κάθειρξη μέχρι 10 ετών.

(4) Σε περίπτωση ανεπάρκειας χώρου η δήλωση συνεχίζεται στην πίσω όψη της και υπογράφεται από τον δηλούντα ή την δηλούσα.